Jarðhita - og neysluvatnsleit í Reykholtsdal Sumum kann e.t.v. að finnast það vera að bera í bakkafullan lækinn að leita að heitu vatni í Reykholtsdal , eða álíka skynsamlegt og að leita að kaffibaunum í Brasilíu eða kókaíni í Kólumbíu . Engu að síður finnst ekki heitt vatn á öllum jörðum í Reykholtsdal og því hafa nokkrir land - og jarðaeigendur staðið fyrir tilraunaborunum í sumar , í þeim tilgangi að freista þess að finna vatn í nýtanlegu magni . Nokkur árangur hefur orðið úr þessum borunum og ýmist verið borað niður á heitt vatn eða kalt vatn sem einnig er þörf fyrir til neyslu . Í Brekkukoti hefur jarðbor í eigu Árna Kópssonar verið að störfum undanfarna mánuði og boraðar hafa verið tvær holur . Sú síðari fann vatn í nýtanlegu magni og gerir Þorvaldur Jónsson , bóndi í Brekkukoti ráð fyrir því að með dælingu geti hann virkjað allt að þrjá sekúndulítra af 76 gráðu heitu vatni úr holunni . Þá hefur lítill bor frá Alvarr ehf. borað á nokkrum stöðum síðsumars . Á lóð Einars S Traustasonar , verktaka í Hátúni í nágrenni Kleppjárnsreykja stendur nú yfir borun . Friðfinnur K Daníelsson , verkfræðingur og eigandi borsins gerir ráð fyrir að bora um 200 metra djúpa holu í Hátúni og að fá um 65 gráðu heitt vatn á því dýpi . Þá liggur fyrir að borinn fari í jarðhitaleit í landi Grímsstaða í sömu sveit í næstu viku . Fyrr í sumar voru boraðar nokkrar hitastigulsholur í landi Skáneyjar og Birkihlíðar en þær holur gáfu allar kalt vatn og sumar í nokkru magni . Friðfinnur Daníelsson , verkfræðingur hefur talsvert komið að borframkvæmdum í Reykholtsdal áður . Í samtali við Skessuhorns taldi hann engan vafa leika á því að bora mætti vinnsluholur á þessum jörðum sem uppfyllt gætu neysluvatnsþörf í Reykholtsdal , en á því hefur víða verið mikill skortur einkum í þurrkunum í sumar . Eins og greint hefur verið frá í Skessuhorni hyggst Orkuveita Reykjavíkur leggja neysluvatnslögn úr Grábrókarveitu , frá Borgum upp Stafholtstungur og í Reykholt til að anna neysluvatnsþörf á þeirri leið . Sú framkvæmd er talin kosta vel á annað hundrað milljónir króna . Nú velta menn því fyrir sér hvort sú framkvæmd feli ekki í sér að leitað verði óþarflega langt yfir skammt m.t.t. þess sem Friðfinnur fullyrðir , að hægt sé að finna og virkja nægjanlegt magn neysluvatns í dalnum .